Title: ประกาศคณะกรรมการประมงประจำจังหวัดนครนายก เรื่อง กำหนดเขตพื้นที่รักษาพันธุ์สัตว์น้ำ พ.ศ. 2561

ประกาศคณะกรรมการประมงประจำจังหวัดนครนายก
เรื่อง
กำหนดเขตพื้นที่รักษาพันธุ์สัตว์น้ำ
พ.ศ.
๒๕๖๑

โดยที่ที่จับสัตว์น้ำในจังหวัดนครนายก
เป็นพื้นที่ที่มีความเหมาะสมตามธรรมชาติและเป็นแหล่งที่อยู่อาศัยของสัตว์น้ำจืดนานาชนิด
ซึ่งหากปล่อยให้มีการทำประมงในบริเวณพื้นที่ดังกล่าวต่อไปจะส่งผลกระทบต่อทรัพยากรสัตว์น้ำในอนาคต
จึงสมควรกำหนดมาตรการอนุรักษ์และบริหารจัดการทรัพยากรให้เกิดความสมดุลทางธรรมชาติ
และรักษาทรัพยากรสัตว์น้ำรวมทั้งระบบนิเวศไว้อย่างยั่งยืนตามหลักการป้องกันล่วงหน้าประกอบกับความในมาตรา
๕๖ แห่งพระราชกำหนดการประมง พ.ศ. ๒๕๕๘ บัญญัติห้ามมิให้ผู้ใดจับสัตว์น้ำในเขตพื้นที่รักษาพันธุ์สัตว์น้ำตามที่รัฐมนตรีหรือคณะกรรมการประมงประจำจังหวัดโดยอนุมัติรัฐมนตรีประกาศกำหนด

อาศัยอำนาจตามความในมาตรา
๒๘ วรรคหนึ่ง (๓) ประกอบกับมาตรา ๕๖ แห่งพระราชกำหนดการประมง พ.ศ. ๒๕๕๘ คณะกรรมการประมงประจำจังหวัดนครนายก
โดยอนุมัติรัฐมนตรีว่าการกระทรวงเกษตรและสหกรณ์ออกประกาศไว้ ดังต่อไปนี้

ข้อ ๑  ให้ที่จับสัตว์น้ำดังต่อไปนี้
เป็นเขตพื้นที่รักษาพันธุ์สัตว์น้ำ
(๑)
ที่จับสัตว์น้ำคลอง ๒๙ หน้าวัดทวีพูลรังสรรค์ บริเวณท้องที่หมู่ที่ ๖ ตำบลทรายมูล อำเภอองครักษ์
จังหวัดนครนายก ตามแผนที่แสดงแนวเขตที่กำหนด หมายเลข ๑/๔ แนบท้ายประกาศนี้
(๒)
ที่จับสัตว์น้ำคลองหันตะเภา บริเวณท้องที่หมู่ที่ ๙ ตำบลบางสมบูรณ์ อำเภอองครักษ์ จังหวัดนครนายก
ตามแผนที่แสดงแนวเขตที่กำหนด หมายเลข ๒/๔ แนบท้ายประกาศนี้
(๓)
ที่จับสัตว์น้ำแม่น้ำนครนายก หน้าวัดปากคลองพระอาจารย์ บริเวณท้องที่หมู่ที่ ๑ ตำบลบางสมบูรณ์
อำเภอองครักษ์ จังหวัดนครนายก ตามแผนที่แสดงแนวเขตที่กำหนด หมายเลข ๓/๔ แนบท้ายประกาศนี้
(๔)
ที่จับสัตว์น้ำคลองหัวควาย หน้าวัดสว่างอารมณ์ บริเวณท้องที่หมู่ที่ ๕ ตำบลองครักษ์
อำเภอองครักษ์ จังหวัดนครนายก ตามแผนที่แสดงแนวเขตที่กำหนด หมายเลข ๔/๔
แนบท้ายประกาศนี้

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๓๐ เมษายน พ.ศ. ๒๕๖๑
ณัฐพงศ์
 ศิริชนะ
ผู้ว่าราชการจังหวัดนครนายก
ประธานกรรมการประมงประจำจังหวัดนครนายก

[เอกสารแนบท้าย]

๑.
แผนที่ท้ายประกาศคณะกรรมการประมงประจำจังหวัดนครนายก เรื่อง
กำหนดเขตพื้นที่รักษาพันธุ์สัตว์น้ำ พ.ศ. ๒๕๖๑

(ดูข้อมูลจากภาพกฎหมาย)

ปุณิกา/จัดทำ
๑๗
กันยายน ๒๕๖๑

[๑]
ราชกิจาจานุเบกษา
เล่ม ๑๓๕/ตอนพิเศษ ๑๑๓ ง/หน้า ๙/๑๘ พฤษภาคม ๒๕๖๑